娛圈單打:母子戀激親阿媽 內地傳聞真定假
16歲仔玩母子戀,唔係呀?係呀,謝霆鋒、張栢芝所出的大仔Lucas,驚傳戀上46歲女滑雪教練,仲共賦同居,激到栢芝紮紮跳!呢個古仔夠晒Juicy,不過幾位主角至今冇回應,而且傳聞由內地傳出,似乎唔多可信喎。
當然,世事無奇不有,尤其老竇霆鋒一樣愛上大自己11歲的王菲,而阿爺謝賢的女友則細自己幾十年,Lucas會唔會「遺傳」父系「傳統」,好難講得埋。之不過,若以常理推測,就算Lucas要玩姊弟戀,都唔使搵個40幾歲、仲老過自己阿媽嘅嬸嬸啫,唔通真係老藕驅風咩?
嗱,呢單奇聞原來又係由內地傳出。話說霆鋒舊年帶Lucas一齊去澳洲滑雪,共敍天倫,同行正正有一位40多歲的女滑雪教練。就係咁,內地一位博主繪聲繪影指出,Lucas同女教練陷入熱戀,仲唔理阿媽反對住埋一齊,係真愛咁話!
內地傳聞有幾多成真,大家心中有數。好似內地去年傳出,梁朝偉喺日本金屋藏嬌,同內地女星程瀟仔都生埋,結果唔止程瀟批評傳聞假得離譜,偉仔仲罕有發出聲明,直斥惡意造謠,揚言採取法律行動。又好似再早前,內地竟然傳聞周慧敏離婚、羅嘉良生癌、梁洛施同王傑結婚,全部都被當事人嚴正否認。
所以話啫,Lucas由學滑雪變成同女教練同居,孰真孰假,大家應該心中有數。至於栢芝,的確好耐冇蒲頭,連社交網都冇乜更新,難怪被傳病咗入院。但與其話佢畀阿仔激親,倒不如循其他方向諗。此前已有傳栢芝再次大肚,佢向來母愛氾濫,唔通係堅嘅?